|  |  |
| --- | --- |
| **ROKODELSKA PANOGA** | **Bičarstvo** |
| **POVZETEK**  |
| Biče so s struženjem iz enega kosa lesa izdelovali suhorobarji na ribniškem, velikolaškem in cerkniškem območju. Posebna mojstrovina so bili pleteni leseni ročaji bičev iz prožnih vrst lesa. Največji mojstri pletenih bičev t. i. škarabacarji so bili v Brestovici in Opatjem selu na Krasu. Z upadom prevozništva po 2. svetovni vojni je tradicija izdelovanja bičev v Sloveniji skoraj povsem izumrla.  |
| **OPIS PANOGE** |
| Bičarstvo je ročno izdelovanje bičev, ki je bilo v času razcveta prevozništva pomembna in donosna rokodelska panoga na Slovenskem. V stoletjih in desetletjih razvite konjereje in z njo povezanega prevozništva ali furmanstva je bil bič tudi statusni simbol in razpoznavno znamenje prevoznikov. Dokler je bilo prevozništvo razširjena gospodarska dejavnost vse do konca druge svetovne vojne, se je z izdelovanjem struženih bičev ukvarjalo veliko rokodelcev na suhorobarskih območjih Ribnice, Velikih Lašč in Cerknice ter pletenih bičev na območju Brestovice in Opatjega sela na Krasu. Posebno dediščino mojstrskega izdelovanja predstavlja izdelovanje pletenih bičev ali bičnikov v okolici Opatjega sela. Bičem domačini pravijo »škarabaci«, njihovim izdelovalcem pa »škarabacarji«. Začetki bičarstva v Opatjem selu segajo v drugo polovico 19. stoletja, ko je ta obrt prišla iz Furlanije. Največji razcvet je doseglo v letih pred prvo svetovno vojno, ko je bilo v vasi kar osem delavnic, ki so zaposlovale približno 50 delavcev. Opajci so v enem letu izdelali tudi do 100.000 bičev, ki so jih prodajali po vsej takratni Avstro-Ogrski. Za izdelavo pletenih bičev mojstri uporabljajo izjemno prožen les koprivovca ali po domače »kropince«, ki ga z nožem razkoljejo na palice. Glede na uporabo in izdelavo razlikujemo dve vrsti bičev: Nekoliko daljši, dolžine do 160 centimetrov, je gladek bič, ki je v bistvu tanjša palica, le obdelana z zakrivljenim rezilom, »foučem«, in posebnimi obliči. Nekdaj so takšen bič uporabljali za priganjanje konjev. Krajši, dolžine do 120 centimetrov, pa je pleten bič – »škaravac«, ki so ga nekdaj uporabljali za priganjanje volov. Za izdelavo takšnega pletenega biča mojstri izbrano palico najprej nažagajo po dolžini na štiri lesene trakove, ki jih obdelajo s »faučem« in obliči. S posebnim postopkom kuhanja pod paro nato trakove spletejo v gosto kito, ki se je proti koncu palice nekoliko stanjšala. Sledi obdelava ročaja na stružnici. Bič se nazadnje še zgladi z brusilnim papirjem, na vrh pa se priveže daljši ali krajši usnjen jermen ali vrvico. Po naročilu so tako pripravljene »škarabace« pobarvali in okrasili s posebnimi vrezi ali usnjenimi oziroma kovinskimi okraski. Bičarstvo danes štejemo med ogroženo dediščino. V zadnjih letih skušajo v Opatjem selu oživiti tradicijo bičarstva. |
| **EVALVACIJA PANOGE**  |
| **Vidik rokodelskih in obrtniških znanj, spretnosti in veščin**  | Za izdelavo bičev je potrebno prepoznavanje lesa, rokovanje z orodjem ter ročne spretnosti.Izobraževanje za to panogo ne obstaja. |
| **Vidik ohranjanja regionalnih razpoznavnosti in kultur, varstva in bogatenja kulturne dediščine** | Panoga ni vpisana v Register nesnovne kulturne dediščine Slovenije, znanje izdelovanja bičev je zelo ogroženo. Izdelovanje bičev kot panoga je uvrščeno na seznam dopolnilnih dejavnosti na kmetiji. |
| **Vidik identitete in prepoznavnosti**  | Trenutno je tradicija izdelovanja bičev prekinjena, spomin na dejavnost in njeno promocijo je prevzela Hiša opajske tradicije.Opomin na nekdaj pomembno krajevno dejavnost izdelavo bičev »škarabacov« in označitev krajevne identitete predstavlja kamnito obeležje – obelisk v obliki spiralnega stebra v krožišču v Opatjem selu.  |
| **Vidik družbenega in gospodarskega napredka** | Panoga se v tehniki in pripomočkih ni bistveno spremenila, temveč še vedno sledi tradiciji ročnega izdelovanja bičev. V zadnjih letih skušajo v Opatjem selu oživiti tradicijo bičarstva. |
| **Vidik učinkov na medgeneracijsko povezovanje in vseživljenjsko učenje** | V preteklosti je bilo znanje izdelovanja bičev dejavnost, za katero so mojstri znanje pridobili v okviru svojih družin oziroma s prenosom znanja z deda in očeta na sina.  |
| **Vidik učinkov na turizem**  | Hiša opajske tradicije z razstavo tradicionalnih obrti, prikazi bičarstva in drugimi dogodki privablja turiste v Opatje selo. |
| **Viri in literatura** | Bogataj, Janez1999Mojstrovine Slovenije: Srečanja s sodobnimi rokodelci, Gorenjski tisk, Ljubljana <http://www.primorske.si/novice/goriska/od-bicarjev-do-kamnosekov> |